**Likumprojekta „Grozījumi Izglītības likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Izglītības likumā” (turpmāk – likumprojekts) sagatavots pēc Izglītības un zinātnes ministrijas (turpmāk – Ministrija) iniciatīvas, lai nodrošinātu Ministru kabineta 2017.gada 5.decembra sēdes protokolā Nr.60 35.§ 2.punktā dotā uzdevuma izpildi un informatīvajā ziņojumā “**Informatīvais ziņojums par pāreju uz mācībām valsts valodā vispārējās izglītības iestādēs” (TA-2509) aprakstīto valsts valodas lietojuma principu ieviešanu vispārējā izglītībā.** Likumprojektā ietvertās normas atbilst hierarhiski augstākajā nacionālā līmeņa vidējā termiņa attīstības plānošanas dokumentā “Latvijas Nacionālais attīstības plāns 2014.–2020.gadam” (apstiprināts Saeimā 2012.gada 20.decembrī) (turpmāk – NAP2020), paredzētajam rīcības virzienam “Cilvēku sadarbība, kultūra un pilsoniskā līdzdalība kā piederības Latvijai pamats”. NAP2020 ir noteikts: “Latvija ir vienīgā vieta pasaulē, kur var pilnvērtīgi pastāvēt un attīstīties latviešu tauta, valoda un kultūra, bet ārpus Latvijas ir vēl plašs cilvēku loks ar piederības apziņu Latvijai, kas kopā veido globālu tīklu. Latviešu valoda un kultūra reizē ir arī Latvijas sabiedrību vienojošais pamats, tāpēc sabiedrības, kā arī valsts mērķis ir kopt valodu un gādāt par nacionālās identitātes, pilsoniskās sabiedrības un sabiedrības integrācijas vērtībām ilgtermiņā”.NAP2020 nosaka arī mērķus un uzdevumus, kas saistīti ar valsts valodas politiku. NAP2020 uzsver nepieciešamību palielināt latviešu valodas lietojumu sabiedrībā, stiprinot latviešu valodas pozīciju ikdienas saziņas situācijās. NAP2020 uzsver nepieciešamību paplašināt sabiedrības integrācijas iespējas, attīstot saistošas latviešu valodas apguves formas. Par prioritāru izvirzīta arī mūsdienīgas, koordinētas latviešu valodas apguves sistēmas izveidošana bērniem un pieaugušajiem, kas veicina latviešu valodas lietošanu sabiedrībā.Likumprojekts izstrādāts arī, lai nodrošinātu likumisko pamatu mācību satura un svešvalodas integrētas apguves pieejas īstenošanai vispārējās izglītības iestādēs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pētījuma “Valodas situācija Latvijā: 2010-2015” (Latviešu valodas aģentūra, 2016.gads) dati liecina, ka 39% Latvijas mazākumtautību jaunieši prot latviešu valodu teicami, tikpat daudz jauniešu prot latviešu valodu labi, tomēr 22% atzinuši, ka ir apguvuši latviešu valodu pamatprasmes līmenī vai zina to vāji. Pētījuma dati tāpat liecina, ka lielākā daļa Latvijas iedzīvotāju (apmēram 70 %) uzskata, ka mācību priekšmetu apguve latviešu valodā jāsāk pēc iespējas ātrāk – bērnudārzā un sākumskolā. Ik gadu pieaug to mazākumtautību izglītības programmu absolventu skaits, kas izvēlas kārtot valsts pārbaudījumus latviešu valodā. 2013./2014.mācību gadā šādu izvēli izdarīja 76% mazākumtautību izglītojamo, savukārt 2016./2017.mācību gadā jau 92%. Tiesībsarga pētījumā “Bilingvālā izglītība” (Tiesībsargs, 2014.gads) ir norādīts, ka:1. izglītības sistēmai gan normatīvi, gan faktiski ir jānodrošina bērnu vislabāko interešu ievērošana. 2. Mazākumtautību bērniem tiesības uz valsts valodas apguvi ir jāgarantē pienācīgā līmenī. Latvijas situācijā vēstures seku dēļ ir jo īpaši svarīgi, lai mazākumtautību bērniem būtu vienlīdzīgas tiesības, tālāk studējot un strādājot Latvijā amatos, kur valsts valodas prasība ir objektīvi nepieciešama sabiedrības interešu nodrošināšanai. 3. Izglītības procesā nedrīkst tikt apdraudēta mazākumtautību identitāte, jādod iespēja pienācīgi apgūt mazākumtautību literatūru, kultūru, valodu, lai mazākumtautības valsts valodas apguvi neuztvertu kā apdraudējumu savai identitātei, bet gan kā ieguvumu, vērtību, redzesloka paplašinājumu. 4. Visām mazākumtautībām jānodrošina vienlīdzīgas tiesības apgūt savas tautības valodu, īpašu uzmanību pievērošot vēsturiski atstumtajai mazākumtautībai – romiem. 5. Jāpalielina valsts uzraudzība mazākumtautību izglītības iestādēs par: a) mazākumtautību valodas, kultūras apmācību, valsts valodas lietojumu, izglītības procesa kvalitāti; b) tādu skolotāju nodarbināšanu, kas atbilst normatīvajos aktos noteiktajām prasībām. 6. Jānodrošina mācības mazākumtautību skolotājiem latviešu valodas lietojuma un mazākumtautību valodas lietojuma, bilingvālās metodikas uzlabošanai. 7. Izglītības sistēmai dažādu tautību pārstāvjiem primāri ir jābūt vērstai uz apvienošanu, nevis nodalīšanu. 8. Jāizstrādā metodoloģija, kā konstatēt, vai bilingvālajā mācību stundā valsts un mazākumtautības valodas tiek lietotas atbilstoši proporcijai. 9. Jānodrošina samērīgums starp valsts valodas apguvi un saglabāšanu, un mazākumtautības valodas apguvi. Kopējā situācijas raksturojumā jāņem vērā, ka 2004.gadā ieviestais bilingvālās izglītības sistēmas modelis, kas noteica pāreju uz mācību procesu daļēji latviešu valodā mazākumtautību vispārējās izglītības programmās, bija plānots kā pārejas posms, jo valsts finansēta profesionālā izglītība un augstākā izglītība pašlaik tiek īstenota tikai valsts valodā. Jau no 2006./2007.mācību gada valsts pārbaudījumu materiāli vispārējā vidējā izglītībā tiek sagatavoti latviešu valodā. Valsts pārbaudījumu 9.klasē un centralizēto eksāmenu kārtošanā izglītojamie, kas ir mācījušies mazākumtautību izglītības programmās, var atbilžu sniegšanā izmantot mazākumtautību valodu, tomēr 2016./2017.gadā šo iespēju ir izmantojuši tikai 7.75% izglītojamo. Šādi rādītāji kopskatā ar valsts valodas monitoringa rezultātiem liecina par priekšnoteikumu kopuma iestāšanos, lai pabeigtu pāreju uz vienotas izglītības sistēmas izveidi Latvijā.2017.gada 8.augustā Ministru kabinets pieņēma grozījumus Ministru kabineta 2010.gada 6.aprīļa noteikumos Nr.335 “Noteikumi par centralizēto eksāmenu saturu un norises kārtību” un grozījumus Ministru kabineta 2013.gada 17.decembra noteikumos Nr.1510 “Valsts pārbaudījumu norises kārtība”, un tie paredz valsts pārbaudījumu un centralizēto eksāmenu kārtošanu valsts valodā 9. un 12.klasē. Saskaņā ar šiem Ministru kabineta noteikumu grozījumiem ir paredzēts, ka 9.klasē no 2019./2020.mācību gada valsts pārbaudījumi notiks tikai valsts valodā, savukārt vispārējā vidējā izglītībā centralizētie eksāmeni tikai valsts valodā notiks no 2017./2018.mācību gada, bet pārējie valsts pārbaudījumi no 2018./2019.mācību gada. Vispārējā izglītībā Ministrija ir rosinājusi būtiskas pārmaiņas izglītības pieejā Latvijā, lai pirmo reizi vienotā sistēmā un pēctecīgi visos izglītības posmos pārskatītu mācību saturu un mācīšanas veidu, kādā skolotāji sadarbojoties organizē un vada skolēnu mācīšanos ikdienā. Vidējās izglītības pakāpē jaunietis sagatavojas izglītības turpināšanai augstskolā un/vai savai profesionālajai darbībai, apzinās savas personiskās spējas un intereses mērķtiecīgai profesionālās un personiskās nākotnes veidošanai, turpina iegūt mācīšanās un savas izaugsmes pieredzi atbildīgas un cieņpilnas attieksmes pret sevi, ģimeni, sabiedrību un valsti veidošanai. Jaunajam mācību saturam un pieejai jānostiprina skolēnu valodas zināšanas, lai pārliecinātos, ka jaunieši ir ieguvuši nepieciešamās prasmes izglītības turpināšanai. Pāreja uz mācībām valsts valodā vispārējās vidējās izglītības posmā vispārējās izglītības iestādēs veicinās sekmīgu jaunā vispārējās izglītības satura un mācīšanās pieejas ieviešanu. Ministrijas sagatavotie priekšlikumi pārejai uz mācībām valsts valodā vispārējās vidējās izglītības posmā ļaus gan kvalitatīvi īstenot jauno pieeju mācību saturam un mācību procesa īstenošanai, gan nodrošināt mazākumtautību valodas un kultūras saglabāšanu atbilstoši Latvijas starptautiskajām saistībām. Likumprojektā ir iekļauti grozījumi Izglītības likumā, kas nosaka juridisko pamatu pārejai uz vispārējās vidējās izglītības ieguvi tikai valsts valodā, kā arī precizē virkni likuma normu, kas ir nepieciešamas mācību valodas lietojuma tiesiskā regulējuma izveidei visā vispārējā izglītībā.1. Likums ir papildināts ar 9.panta “Izglītības ieguves valoda” 11.daļu, kas nosaka, ka privātajās izglītības iestādēs vispārējo izglītību un profesionālo izglītību pamatizglītības un vidējās izglītības pakāpē iegūst valsts valodā. 2. 9.panta “Izglītības ieguves valoda” otrā daļa attiecībā uz izglītojamo tiesībām iegūt izglītību citā valodā, precizēta un tās 1.un 2.punkts izteikts jaunā redakcijā, paredzot, ka citā valodā izglītību var iegūt privātajās izglītības iestādēs Latvijā, kas darbojas saskaņā ar starptautiskajiem līgumiem, un valsts, pašvaldību un privātajās izglītības iestādēs, kas īsteno mazākumtautību izglītības programmas pirmsskolas un pamatizglītības pakāpē. Likumprojektā, salīdzinājumā ar esošo regulējumu tiek precīzāk noteikti gadījumi, kad izglītību var iegūt citā valodā, ņemot vērā, ka pamatā privātās vispārējās izglītības iestādes Latvijā savas izglītības programmas īsteno atbilstoši attiecīgajā valsts vispārējās izglītības standartā noteiktajām prasībām, līdz ar to arī attiecībā uz mācību valodas lietošanu izglītības procesā tām ir jāizpilda valsts vispārējās izglītības standartā noteiktās prasības. Likuma 9.panta otrā daļa ir papildināta ar jaunu 21.punktu, kas nosaka, ka mācību satura un svešvalodas integrētas apguves pieejas īstenošanai vispārējās izglītības iestādēs, izglītību var iegūt kādā no Eiropas Savienības dalībvalstu valodām atbilstoši attiecīgā valsts vispārējās izglītības standarta nosacījumiem.Ņemot vērā, ka kontekstā ar plānoto mācību procesa plānojumu vidusskolā un vispārējās vidējās izglītības mērķi sagatavot jauniešus sekmīgām studijām augstskolā ir paredzēts neturpināt vidusskolas posmā īstenot mazākumtautību izglītības programmas, attiecīgi ir precizēta likuma 41.panta pirmā daļa un pants papildināts ar 11. un 12.daļu, kas nosaka mācību valodas regulējumu pamatizglītībā 1.-9.klases posmā, nosakot ka 1.-6.klases posmā mazākumtautību izglītības programmās mācību satura apguve valsts valodā tiek nodrošināta ne mazāk kā 50 procentu apjomā no kopējās mācību stundu slodzes mācību gadā, ieskaitot svešvalodas un 7.-9.klases posmā ne mazāk kā 80 procentu apjomā no kopējās mācību stundu slodzes mācību gadā, ieskaitot svešvalodas. Attiecībā uz svešvalodu apguvi līdz ar to tiek noteikts, ka svešvalodas apguvē kā starpniekvaloda ir lietojama valsts valoda. Vienlaikus ir plānots, ka Ministru kabineta noteikumos par valsts pamatizglītības standartu 1.-6.klases posmam tiks noteikti trīs izglītības programmu  paraugi mazākumtautību izglītības programmu īstenošanai, kuros, ievērojot likuma nosacījumus, tiks piedāvāti trīs dažādi valsts valodas un mazākumtautības valodu lietojuma proporcijas modeļi un ir paredzēts, ka izglītības iestāde īstenošanai varēs izvēlēties vienu no tiem.Likuma 59.panta pirmajā daļā ir precizēts procentuālais īpatsvars no kopējā mazākumtautību izglītības programmu izglītojamo skaita tiem izglītojamajiem, kuru pedagogu darba samaksas finansēšanai var papildus piešķirt valsts budžeta mērķdotāciju, ņemot vērā, ka pēc likuma spēkā stāšanās šajā aprēķinā varēs iekļaut tikai mazākumtautību izglītības programmās pamatizglītības posma izglītojamos.  Likuma pārejas noteikumu 9.punkta 3.apakšpunktā ir veikti grozījumi, svītrojot šī punkta otro teikumu, jo tā saturam pēc būtības atbilstošas tiesību normas ir iekļautas likumprojektā paredzētajos grozījumos likuma 9.pantā un 41.pantā, tādējādi likuma pamattekstā tiks iekļauti nosacījumi izmaiņu veikšanai Ministru kabineta noteikumos par valsts vispārējās vidējās izglītības standartu, kas noteiks, ka vispārējās vidējās izglītības mācību satura īstenošana notiek tikai valsts valodā. Likuma pārejas noteikumi papildināti ar 66.-71.punktu, kas nosaka pārejas periodu, kurā tiek uzsākta likuma 9.panta jaunās redakcijas piemērošana noteiktās klašu grupās un tiek īstenota notiek pāreja uz mācībām valsts valodā vidusskolā un izbeigta likuma pārejas noteikumu 9.punkta 3.apakšpunktā noteiktā tiesiskā regulējuma piemērošana.  |
| 3. | Projekta izstrādē iesaistītās institūcijas | Ministrija. |
| 4. | Cita informācija | Lai sekmīgi īstenotu likumprojektā paredzētos grozījumus un īstenotu izmaiņas mācību satura pieejā un mācību valodas lietojumā vispārējā izglītībā, ministrija ir paredzējusi atbalsta pasākumu kopuma īstenošanu pedagogiem, kuri nodrošinās šo izmaiņu īstenošanu. Šādas izmaiņas pieprasa no vispārējās izglītības mācību procesa veidotājiem – vispārējās izglītības iestāžu pedagogiem, atbalsta personāla un izglītības iestādes administrācijas uzņemties valodas nesēja un kvalitatīvas valsts valodas apguves vides nosacījumu veidotāja lomu. Valodas prasmes ir atkarīgas arī no valodas lietošanas intensitātes attiecīgajā prasmes līmenī, tādēļ balstoties uz pašu pedagogu, izglītojamo, vecāku un izglītības pārvaldes institūciju sniegto informāciju, ir paredzēts pilnveidot vispārējās izglītības pedagogu, atbalsta personāla un administrācijas latviešu valodas lietošanas prasmes, lai viņi, īstenojot mācību procesu, spēj pilnvērtīgi pildīt valodas nesēja funkciju, piedalīties mācību procesa īstenošanā un sniegt nepieciešamo atbalstu izglītojamajiem viņu mērķu sasniegšanai. Tikpat nozīmīgs pārmaiņu īstenošanā ir metodiskajam atbalsts un atbilstošu mācību līdzekļu pieejamība. Mācību līdzekļus jaunā vispārējās izglītības satura ieviešanai ir paredzēts sagatavot Eiropas Savienības struktūrfondu specifiskā atbalsta mērķa 8.3.1. “Attīstīt kompetenču pieejā balstītu vispārējās izglītības saturu” 8.3.1.1. pasākuma “Kompetenču pieejā balstīta vispārējās izglītības satura aprobācija un ieviešana” Valsts izglītības satura centra īstenotā projekta Nr.8.3.1.1./16/002 “Kompetenču pieeja mācību saturā” ietvaros. Ņemot vērā likumprojektā paredzēto, ministrija sadarbībā ar Valsts izglītības satura centru un Latviešu valodas aģentūru ir novērtējusi, ka sākotnēji projektā plānotais mācību un metodisko līdzekļu apjoms un pedagogu profesionālās pilnveides pasākumi varētu būt nepietiekami visa pārmaiņu kopuma īstenošanai vispārējā izglītībā. Tādēļ ministrija ir sagatavojusi un virza izskatīšanai Ministru kabinetā priekšlikumu grozījumiem ES struktūrfondu 8.3.1.1. pasākumā “Kompetenču pieejā balstīta vispārējās izglītības satura aprobācija un ieviešana”, paredzot Valsts izglītības satura īstenotajam projektam Nr.8.3.1.1./16/002 “Kompetenču pieeja mācību saturā” papildus finansējumu 4 497 498 *euro* apmērā, lai laika posmā no 2018.gada līdz 2022.gadam īstenotu papildus pasākumus pedagogu sagatavošanai darbam ar jauno izglītības saturu un ministrijas sagatavotājā informatīvajā ziņojumā “Par pāreju uz mācībām valsts valodā vispārējās izglītības iestādēs” (Ministru kabineta 2017.gada 5.decembra sēdes protokollēmuma Nr.60 35.§) aprakstītos atbalsta pasākumus pedagogiem, kas strādā lingvistiski neviendabīgā mācību vidē. Plānots, ka papildus atbalsts pedagogu profesionālās kompetences pilnveidei tiks sniegts 6 900 pedagogiem, tai skaitā 4500 pedagogiem, kuri strādā lingvistiski neviendabīgā vidē), gan arī metodisko un mācību līdzekļu izstrādei un pieejamības nodrošināšanai, it īpaši pirmsskolai, kur ir svarīgi nodrošināt ne tikai mācību līdzekļu esamību bet arī pieejamību un izmantošanas biežumu izglītības procesā. Attiecībā uz citiem vispārējās izglītības posmiem pāreja uz kompetenču pieejā balstītu vispārējo izglītību paredz, ka mācību procesā arī turpmāk varēs izmantot jau izstrādātās mācību grāmatas un citus mācību līdzekļus, bet tiks mainīti metodiskie norādījumi kā šos mācību līdzekļus un šos metodiskos norādījumus Valsts izglītības satura centrs izstrādā ESF projekta Nr.8.3.1.1./16/002 “Kompetenču pieeja mācību saturā” ietvaros, kā arī nodrošinās pedagogu profesionālās pilnveides pasākumus šo metodisko norādījumu praktiskai īstenošanai.  |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā iekļautās normas tieši attiecas uz vispārējās izglītības izglītojamajiem un pedagogiem.  |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzētajām izmainām vispārējā izglītībā ir pozitīva ietekme uz tautsaimniecību, jo pārejot uz kompetenču pieejā balstītu vispārējo izglītību tiks nodrošināta mūsdienīgu, tautsaimniecības vajadzībām atbilstošu prasmju apguve vispārējā izglītībā.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2018.gads | Turpmākie trīs gadi (*euro*) |
| 2019. | 2020. | 2021. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2017.gadu | izmaiņas, salīdzinot ar 2017.gadu | izmaiņas, salīdzinot ar 2017.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. valsts speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  Likumprojekts šo jomu neskar  |
| 7. Cita informācija | Nav |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Pēc likuma pieņemšanas ir jāizdod Ministru kabineta noteikumi par:1) grozījumiem Ministru kabineta 2012. gada 31. jūlija noteikumos Nr. 533 “Noteikumi par valsts pirmsskolas izglītības vadlīnijām” un Ministru kabineta 2014.gada 12.augusta noteikumos Nr.468 “Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem” atbilstoši grozījumiem likuma 9. panta otrās daļas 2. punktā un likuma 41. panta 1.1 un 1.2daļai. 2) grozījumiem Ministru kabineta 2000. gada 27. jūnija noteikumos Nr. 211 “Noteikumi par valsts profesionālās vidējās izglītības standartu un valsts arodizglītības standartu” un Ministru kabineta 2013. gada 21. maija noteikumos Nr. 281 “Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem” atbilstoši grozījumiem likuma 9. panta otrās daļas 2. punktā, 41. panta pirmajā daļā un pārejas noteikumu 9.punkta 3.pakšpunktā. |
| 2. | Atbildīgā institūcija | Ministrija |
| 3. | Cita informācija |  Nav. |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums |  |
| A | B | C |
| Likumprojekts šo jomu neskar |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Likumprojekts šo jomu neskar |
| Cita informācija | Latvijā izglītība tiek nodrošināta, pamatojoties uz Satversmē un Izglītības likumā ietvertajām normām, kas, savukārt, ievēro Latvijas starptautiskās saistības cilvēku pamattiesību, vienlīdzības nodrošināšanas un nacionālo minoritāšu tiesību jautājumos (t.sk. izglītībā).Saskaņā ar 1948.gada ANO Vispārējo cilvēktiesību deklarāciju, katram cilvēkam ir tiesības uz izglītību, kurai jābūt vērstai uz pilnīgu personības attīstību, un tai jāstiprina cilvēktiesību un pamatbrīvību ievērošana. Saskaņā ar 1989.gada ANO Bērnu tiesību konvenciju, tiek atzīstas ikviena bērna tiesības uz izglītību, kā arī netiek liegtas tiesības etniskajām, konfesionālajām vai lingvistiskajās minoritātēm kopā ar citiem savas grupas locekļiem baudīt savas kultūras vērtības, pievērsties savai reliģijai un praktizēt to vai lietot dzimto valodu.Atbilstoši 1995.gada Eiropas Padomes Vispārējai konvencijai par nacionālo minoritāšu aizsardzību, ir veicami pasākumi izglītības jomā, lai veicinātu nacionālo minoritāšu un vairākuma kultūras, vēstures, valodas un reliģijas zināšanu apguvi, kā arī nodrošināmas vienlīdzīgas iespējas iegūt izglītību visos līmeņos personām, kuras pieder pie nacionālajām minoritātēm. Savukārt, saskaņā ar 1960.gada UNESCO Konvenciju pret diskrimināciju izglītībā tiek nodrošināti līdzvērtīgi izglītības standarti visās vienāda līmeņa izglītības iestādēs, kā arī mazākumtautību pārstāvjiem nodrošinātas tiesības turpināt viņu pašu izglītības pasākumus, vienlaikus netraucējot izprast visas kopienas kultūru un valodu. Atbilstoši 2000.gada Eiropas Savienības pamattiesību hartai ikvienai personai ir nodrošinātas tiesības uz izglītību, kā arī ir aizliegta jebkāda veida diskriminācija dažādu iemeslu dēļ, tostarp rases, etniskās vai sociālās izcelsmes, valodas, u.c.Ievērojot, ka Latvija ir pievienojusies valstīm, kas īsteno šajos dokumentos noteiktos principus, pieeja izglītībai ir nodrošināta visiem, bez jebkādām diskriminācijas izpausmēm. Vispārējās izglītības programmu īstenošana valsts valodā vidējās izglītības posmā nemainīs šo situāciju, sniedzot nacionālo minoritāšu pārstāvjiem iespēju iegūt kvalitatīvu izglītību, kas veicinās viņu turpmāku sekmīgu izglītības procesa turpināšanu un iekļaušanos darba tirgū, vienlaikus saglabājot savu dzimto valodu un kultūru, piemēram, izvēloties tos kā mācību priekšmetus skolā vai ārpus skolas nodarbību ietvaros. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts pēc tā izsludināšanas Valsts sekretāru sanāksmē tiks ievietots Ministrijas tīmekļa vietnē, kā arī kontekstā ar informatīvo ziņojumu **“Informatīvais ziņojums par pāreju uz mācībām valsts valodā vispārējās izglītības iestādēs” Ministrija ir sagatavojusi infografiku par plānoto izmaiņu būtību publicēšanai Ministrijas tīmekļa vietnē un sociālo tīklu profilos.**  |
| 2. | Sabiedrības līdzdalība projekta izstrādē | Ministrijas sagatavotie priekšlikumi pārejai uz mācībām latviešu valodā vidusskolā tika apspriesti Konsultatīvajā padomē mazākumtautību izglītības jautājumos 2017.gada 10.novembrī. |
| 3. | Sabiedrības līdzdalības rezultāti | Ir saņemts Konsultatīvās padomes mazākumtautību izglītības jautājumos konceptuāls atbalsts plānoto pārmaiņu veikšanai. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija, izglītības iestāžu dibinātāji, vispārējās un profesionālās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts tiešā veidā nenosaka jaunu institūciju izveidi, likvidāciju vai reorganizāciju. Projektam nav ietekmes uz esošajām institūcijām pieejamajiem cilvēkresursiem un pārvaldes funkcijām.  |
| 3. | Cita informācija | Nav. |

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

17.01.2018. 11:30

2905

Arāja, gunta.araja@izm.gov.lv